Vuoden 2019 tasavallan presidentin itsenäisyyspäivän juhlavastaanoton tarjoilussa korostuvat jälleen kotimaisuus ja ympäristöystävällisyys.

Kotimaisia luomutuotettuja kasviksia, juureksia ja viljalajeja on käytetty laajasti suolaisissa tarjottavissa. Pöydän antimista löytyy myös kalaa ja riistaa perinteiseen tapaan. Makeissa tuotteissa käytetään monipuolisesti Kultarannan pensasmustikoita ja muita kotimaisia marjoja.

Ympäristöystävällisyys on huomioitu myös vastaanoton juomatarjoilussa. Linnan perinteinen booli valmistetaan tänä vuonna kokonaan luomutuotteista. Viinit ovat vegaanisia luomuviinejä ja olut on valmistettu hävikkileivästä. Tarjolla on lisäksi Kultarannan omista omenoista tehtyä mehua. Kahvi on vastuullisesti tuotettua ja luomutee on ilmastokompensoitua.

Ympäristöystävällisyys näkyy viime vuoden tapaan tuotteiden kuljetuksissa ja kierrätettävissä pakkausmateriaaleissa. Esimerkiksi lasipullot jatkojalostetaan kierrätysdesigniksi. Myös juhlavastaanoton ruokahävikkiin kiinnitetään edelleen huomiota.

Vuoden 2019 vastaanotolla jatkuu lisäksi perinteinen oppilaitosyhteistyö. Perhon Liiketalousopiston 32 opiskelijaa avustavat keittiössä ja tarjoilussa. Osa tuotteista valmistuu ravintola-alan oppilaitoksissa Raisiossa ja Tampereella.

Vuoden 2019 itsenäisyyspäivän juhlavastaanoton tarjoilu

Suolaiset tuotteet:

Hauki-mäti-ahvenvoileipäkakkua

Porovoileipäkakkua

Tomaatti-basilikavoileipäkakkua

Silakka-tyrni- ja kuha-nokkosohukaiskääryleitä

Siika-ohrarieskasia

Särki-riisikääryleitä ja kirjolohi-riisikolmioita

Hirvi-herkkutattipiiraita

Palvilammas-ohrapiirakkaa

Suppilovahvero- ja metsäsieni-ohrapiirakkaa

Yrtti-tuorejuustotuulihattuja

Kukkakaali-palsternakkatartaletteja

Härkäpapupyöryköitä

Kotimaisia juustoja ja siemennäkkileipää

Makeat tuotteet:

Ellen Svinhufvud -kakkua

Kultarannan kuningatar-suklaakakkua

Puolukka-toskakakkua

Salmiakkileivoksia

Suklaa-perunaleivoksia

Punaherukka-, mesivadelma- ja puolukkasuupaloja

Omena-kaneli-, kerma-kinuski- ja tyrni-tuorejuustosuupaloja

Piparkakkuja

Marjamarmeladeja ja suklaakonvehteja

Juomat

Linnan luomuboolia

Ympäristöystävällistä kahvia ja ilmastokompensoitua luomuteetä

Luomupuna- ja valkoviiniä

Hävikkileipäolutta

Kultarannan omenamehua

Vettä